Xotin-qizlarni va oilani qo‘llab-quvvatlash davlat maqsadli jamg‘armasi faoliyatini tashkil etish to‘g‘risida

O‘zbekiston Respublikasi Prezidentining “Xotin-qizlarni qo‘llab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari to‘g‘risida” 2018-yil 2-fevraldagi PF-5325-son Farmoniga muvofiq hamda xotin-qizlar va oila institutini yanada qo‘llab-quvvatlash maqsadida Vazirlar Mahkamasi qaror qiladi: 
 1. Quyidagilar:
 O‘zbekiston Respublikasi Prezidentining “Xotin-qizlarni qo‘llab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari to‘g‘risida” 2018-yil 2-fevraldagi PF-5325-son Farmoniga muvofiq O‘zbekiston Respublikasi Mahalla va oilani qo‘llab-quvvatlash vazirligi (keyingi o‘rinlarda — Vazirlik) va Mahalla va oilani qo‘llab-quvvatlash vazirligi huzuridagi “Mahalla va oila” ilmiy-tadqiqot instituti (keyingi o‘rinlarda — “Mahalla va oila” instituti) muassisligida Xotin-qizlarni va oilani qo‘llab-quvvatlash davlat maqsadli jamg‘armasi (keyingi o‘rinlarda — Jamg‘arma) tashkil etilganligi
 Jamg‘armaning asosiy vazifalari etib xotin-qizlarni va oilani har tomonlama qo‘llab-quvvatlash, shu jumladan, og‘ir ijtimoiy ahvolga tushib qolgan xotin-qizlar va oilalarga, nogironligi bo‘lgan ayollarga moddiy yordam ko‘rsatish, xotin-qizlarga oilaviy va xususiy tadbirkorlik, hunarmandchilikni tashkil etishda, mehnat bozorida talab yuqori bo‘lgan kasblar bo‘yicha bilim va ko‘nikmalarni egallashda ko‘maklashish belgilanganligi ma’lumot uchun qabul qilinsin. 
 2. Jamg‘arma muassislarining: 
 Xotin-qizlarni va oilani qo‘llab-quvvatlash davlat maqsadli jamg‘armasining vasiylik kengashi (keyingi o‘rinlarda Vasiylik kengashi deb ataladi) tarkibini 1-ilovaga muvofiq;
 Xotin-qizlarni va oilani qo‘llab-quvvatlash davlat maqsadli jamg‘armasining ijro etuvchi direksiyasi tuzilmasini 2-ilovaga muvofiq;
 Xotin-qizlarni va oilani qo‘llab-quvvatlash davlat maqsadli jamg‘armasining ijro etuvchi direksiyasi (keyingi o‘rinlarda Ijro etuvchi direksiya deb ataladi) xodimlarining mehnatga haq to‘lashning Yagona tarif setkasi bo‘yicha razryadlarini 3-ilovaga muvofiq tasdiqlash;
 Ijro etuvchi direksiya xodimlariga davlat boshqaruvi organlari xodimlari uchun qonun hujjatlarida belgilangan mehnatga haq to‘lash va rag‘batlantirish shartlarini qo‘llash to‘g‘risidagi qarori ma’qullansin.
 3. O‘zbekiston Respublikasi Mahalla va oilani qo‘llab-quvvatlash vazirining birinchi o‘rinbosariga ikki hafta muddatda qonun hujjatlarida belgilangan tartibda Jamg‘armaning ustavini tasdiqlash, Jamg‘armani tashkil etish uchun zarur bo‘lgan dastlabki mablag‘larni shakllantirish hamda uni davlat ro‘yxatidan o‘tkazish bo‘yicha tegishli choralarni ko‘rish tavsiya etilsin. 
 Xotin-qizlarni va oilani qo‘llab-quvvatlash davlat maqsadli jamg‘armasi O‘zbekiston Respublikasining Davlat gerbi tasviri tushirilgan va o‘z nomi davlat tilida yozilgan muhr va blankalarga, mustaqil balansga, O‘zbekiston Respublikasi Moliya vazirligining G‘aznachiligida shaxsiy g‘azna hisobvaraqlariga, xorijiy valyutadagi bank hisobvaraqlariga ega bo‘ladi.
 4. Quyidagilar: 
 Vasiylik kengashi Jamg‘armaning oliy organi, Ijro etuvchi direksiya ijro organi hisoblanishi;
 Ijro etuvchi direksiyaga Vasiylik kengashi tomonidan lavozimga tayinlanadigan va ozod qilinadigan ijrochi direktor rahbarlik qilishi;
 Jamg‘arma va Ijro etuvchi direksiyaning daromadlar va xarajatlar smetasi, yillik amalga oshiriladigan asosiy tadbirlar rejasi Vasiylik kengashi tomonidan tasdiqlanishi ma’lumot uchun qabul qilinsin.
 5. Vazirlik, “Mahalla va oila” instituti va O‘zbekiston Respublikasi Moliya vazirligining quyidagilarni Jamg‘arma mablag‘larini shakllantirish manbalari etib belgilash to‘g‘risidagi taklifi ma’qullansin:
 Vazirlik va “Mahalla va oila” institutining asoslangan hisob-kitoblariga muvofiq har yili 300 mlrd. so‘mgacha bo‘lgan miqdorda ajratiladigan O‘zbekiston Respublikasining Davlat budjeti mablag‘lari;
 vaqtincha bo‘sh turgan mablag‘larni tijorat banklari depozitlariga joylashtirish hisobidan olingan daromadlar;
 yuridik va jismoniy shaxslarning homiylik xayriyalari; 
 qonun hujjatlarida taqiqlanmagan boshqa manbalar. 
 6. Jamg‘armaning mablag‘lari Vasiylik kengashining qaroriga muvofiq quyidagi tadbirlarni moliyalashtirishga yo‘naltirilishi inobatga olinsin:
 xotin-qizlarni va oilani har tomonlama qo‘llab-quvvatlash, shu jumladan, og‘ir ijtimoiy ahvolga tushib qolgan xotin-qizlar va oilalarga, nogironligi bo‘lgan ayollarga moddiy yordam ko‘rsatish; 
 xotin-qizlarga oilaviy va xususiy tadbirkorlik, hunarmandchilikni tashkil etishda, mehnat bozorida talab yuqori bo‘lgan kasblar bo‘yicha bilim va ko‘nikmalarni egallashda ko‘maklashish;
 xotin-qizlarga oilaviy va xususiy tadbirkorlikni tashkil etishda imtiyozli kreditlar berish;
 onalik va bolalikni har tomonlama qo‘llab-quvvatlash, oila institutini mustahkamlash bo‘yicha vazifalarning amalga oshirilishini moliyaviy qo‘llab-quvvatlash;
 yoshlarni oilaviy hayotga tayyorlash, zamonaviy namunali oilani shakllantirish, uning ma’naviy-axloqiy negizlari va an’anaviy oilaviy qadriyatlarni mustahkamlash bo‘yicha maqsadli ishlar olib borilishiga ko‘maklashish; 
 og‘ir ijtimoiy vaziyatga tushib qolgan xotin-qizlarni, shu jumladan, nogironligi bo‘lgan, kam ta’minlangan, farzandlarini to‘liqsiz oilada tarbiyalayotgan va uy-joy sharoitini yaxshilashga muhtoj onalarni turar-joy bilan ta’minlashda boshlang‘ich badallarini qaytarilmaslik sharti bilan to‘lab berish; 
 Vazirlik va “Mahalla va oila” institutining moddiy-texnika bazasini mustahkamlash va tizimda faoliyat yuritayotgan xodimlarni moddiy qo‘llab-quvvatlash;
 Vazirlikning xotin-qizlarning ijtimoiy-siyosiy faolligini oshirish, oilaviy qadriyatlarni mustahkamlash, ijtimoiy himoyaga muhtoj oilalar bilan ishlash, xotin-qizlar masalalari bo‘yicha davlat va jamoat tashkilotlari bilan aloqalar hamda xotin-qizlar muammolari bilan ishlash yo‘nalishlaridan hamda “Mahalla va oila” institutining asosiy faoliyat yo‘nalishlaridan kelib chiquvchi tadbirlarni moliyaviy qo‘llab-quvvatlash; 
 Zo‘rlik ishlatishdan jabr ko‘rgan shaxslarni reabilitatsiya qilish va moslashtirish hamda o‘z joniga qasd qilishning oldini olish respublika markazi hamda hududiy bo‘limlari xodimlarining ish haqi va unga tenglashtirilgan to‘lovlar bilan bog‘liq xarajatlarni jamg‘arma mablag‘lari hisobidan qoplash;
 Ijro etuvchi direksiyani saqlash. 
 7. Jamg‘armaga O‘zbekiston Respublikasi Davlat budjetidan ajratiladigan mablag‘larning:
 20 foizi — O‘zbekiston Respublikasi Mahalla va oilani qo‘llab-quvvatlash vazirligi huzuridagi “Obod va xavfsiz mahalla” jamg‘armasiga;
 10 foizi — “Mahalla va oila” institutining asosiy faoliyat yo‘nalishlaridan kelib chiquvchi tadbirlarga, shundan 5 foizi — “Mahalla va oila” institutining moddiy-texnika bazasini mustahkamlash va faoliyat yuritayotgan xodimlarni moddiy qo‘llab-quvvatlashga;
 70 foizi mazkur qarorning 6-bandi ikkinchi — yettinchi, o‘ninchi va o‘n birinchi xatboshilarida belgilangan tadbirlar uchun ajratilishi inobatga olinsin.
 8. Vasiylik kengashiga:
 Vazirlik va “Mahalla va oila” institutining asosiy faoliyat yo‘nalishlariga ajratiladigan mablag‘larning hisob-kitobi alohida yuritilishini ta’minlash maqsadida har bir yo‘nalish uchun O‘zbekiston Respublikasi Moliya vazirligi G‘aznachiligida alohida shaxsiy g‘azna hisobvaraqlari ochish;
 Ijro etuvchi direksiyaga yuklangan vazifalarning amalga oshirilishini ta’minlash maqsadida unga bitta maxsus yengil avtotransport vositasini saqlash uchun limit ajratish tavsiya etilsin.
 9. Mazkur qarorning bajarilishini nazorat qilish O‘zbekiston Respublikasi Mahalla va oilani qo‘llab-quvvatlash vazirining birinchi o‘rinbosari E. Basitxanova zimmasiga yuklansin.